b'\n_START_ARTICLE_\nCusto Barcelona\n_START_SECTION_\nBiografia\n_START_PARAGRAPH_\nCusto Dalmau (\xc3\x80ngel Custodi Dalmau i Salm\xc3\xb3n) (Tremp, Pallars Juss\xc3\xa0, 1959) \xc3\xa9s un dissenyador de moda catal\xc3\xa0 creador de populars samarretes estampades de la marca \'Custo Barcelona\' de la qual \xc3\xa9s propietari._NEWLINE_Nascut a Tremp, quan tenia cinc anys la seva fam\xc3\xadlia es va mudar al barri de Gr\xc3\xa0cia de Barcelona, on Custo va passar la seva inf\xc3\xa0ncia i adolesc\xc3\xa8ncia, al costat dels seus germans David, tres anys m\xc3\xa9s petit que ell, i la Roser, tres anys m\xc3\xa9s gran. _NEWLINE_A deu anys fou campi\xc3\xb3 de Catalunya en gimn\xc3\xa0stica esportiva. M\xc3\xa9s tard va comen\xc3\xa7ar a estudiar arquitectura al campus de Bellaterra. En aquesta \xc3\xa8poca universit\xc3\xa0ria Custo va conv\xc3\xa8ncer al seu germ\xc3\xa0 perqu\xc3\xa8 l\'acompany\xc3\xa9s a fer un viatge amb moto pels Estats Units, on van descobrir diferents cultures, especialment la dels surfistes del sud de Calif\xc3\xb2rnia. En tornar a Barcelona va comen\xc3\xa7ar a dissenyar les seves pr\xc3\xb2pies samarretes, barrejant il\xc2\xb7lustracions. La marca va ser batejada com Custo of Barcelona. Van comen\xc3\xa7ar a mostrar les seves col\xc2\xb7leccions a Londres i en altres grans capitals, i es van associar amb l\'empresa t\xc3\xa8xtil catalana Meyba perqu\xc3\xa8 aquesta s\'ocup\xc3\xa9s de tot el referent a la gesti\xc3\xb3 mentre que ells es dedicaven al desenvolupament del producte._NEWLINE_Durant onze anys van col\xc2\xb7laborar amb Meyba, fins que la manca de competitivitat, unida a la compet\xc3\xa8ncia estrangera, procedent d\'It\xc3\xa0lia i d\'altres pa\xc3\xafsos, els va portar a trencar el contracte l\'any 1996 i dirigir les seves mirades cap a nous horitzons. Es van traslladar als Estats Units amb dues enormes maletes plenes de samarretes i, despr\xc3\xa9s del rebuig de diverses botigues a Nova York, on els van titllar d\'estridents i poc d\'acord amb els conceptes que imposava la moda per aquell temps dominada pel minimalisme, el mar\xc3\xa7 de 1996 van fundar la companyia independent Custo Barcelona despr\xc3\xa9s d\'una primera etapa com Custo Line. Comencen a aconseguir el mercat de Los Angeles, en poder col\xc2\xb7locar les seves peces en botigues freq\xc3\xbcentades per estrelles de Hollywood.\n_START_SECTION_\nInicis\n_START_PARAGRAPH_\nEls germans Custodi i David Dalmau varen comen\xc3\xa7ar en el m\xc3\xb3n de la moda a principis dels anys 80. En poc temps varen aconseguir una imatge de la firma gr\xc3\xa0cies a un estil diferent, original i innovador._NEWLINE_L\'experi\xc3\xa8ncia adquirida durant tots aquests anys, tant en el camp del disseny, en el comercial, com en el de la gesti\xc3\xb3 els hi va servir de gran suport el 1996 quan es varen haver d\'enfrontar al gran repte de crear la seva pr\xc3\xb2pia firma, Custo Barcelona._NEWLINE_La decisi\xc3\xb3 de comercialitzar les seves col\xc2\xb7leccions en el mercat americ\xc3\xa0, que en aquell moment vivia un moment d\'obertura a noves idees, va marcar el principi d\'una gran carrera. En poc temps les samarretes sedu\xc3\xafen entre els estilistes i directors del cine i de la televisi\xc3\xb3 pel seu estil m\xc3\xa9s colorista. A partir d\'aquest concepte va sorgir un fenomen que en alguns mitjans de comunicaci\xc3\xb3 nord-americans anomenaven Customania. Aquests escollien per vestir a alguns dels actors i actrius que estaven m\xc3\xa9s de moda en aquell moment._NEWLINE_Aviat els organitzadors de la Setmana de la Moda de Nova York sentien parlar d\'aquests joves dissenyadors que revolucionaven el mercat d\'Am\xc3\xa8rica i els varen convidar a desfilar per primera vegada en la temporada primavera-estiu de 1997._NEWLINE_La primera desfilada va impactar el p\xc3\xbablic que estava acostumat als colors grisos i negres del minimalisme d\'altres desfilades. La intensitat del color de les seves peces, la fr\xc3\xa0gil barreja de teixits i l\'aud\xc3\xa0cia de l\'estampat va cridar l\'atenci\xc3\xb3 dels periodistes nord-americans, que portaven les seves col\xc2\xb7leccions fins i tot a les p\xc3\xa0gines principals de les revistes de moda._NEWLINE_Les cont\xc3\xadnues sortides en la premsa i televisi\xc3\xb3 disparaven les vendes de la firma als EUA, provocant un creixent inter\xc3\xa8s per la firma en els mercats europeus i asi\xc3\xa0tics, on es repetia l\'\xc3\xa8xit dels dissenyadors. Les peces tamb\xc3\xa9 aparegueren en diversos cap\xc3\xadtols de les s\xc3\xa8ries americanes Friends i Sex and the City, i les van portar actors com Claudia Schiffer, Julia Roberts, Natalie Portman, Pen\xc3\xa9lope Cruz, Victoria Abril, Madonna o Brad Pitt._NEWLINE_Els nous reptes han sigut constants en la carrera dels dos germans. Les camisetes, les principals peces de l\'univers Custo han incorporat altres peces, fins a crear una completa l\xc3\xadnia de moda i accessoris tant per l\'home com per la dona._NEWLINE_La clau del seu \xc3\xa8xit \xc3\xa9s un producte diferent que ha portat a Custo Barcelona a situar-se entre les firmes internacionals de moda m\xc3\xa9s destacades. La firma ha continuat dedicant un gran esfor\xc3\xa7 a explorar noves t\xc3\xa8cniques d\'estampaci\xc3\xb3 per seguir amb la seva l\xc3\xadnia innovadora.\n_START_SECTION_\nCusto a Nova York\n_START_PARAGRAPH_\nA finals dels anys 90 es va inaugurar la primera botiga fora d\'Espanya. A partir d\'aquell moment el mercat de Nova York es converteix en el m\xc3\xa9s important de Custo Barcelona._NEWLINE_El 1997 els organitzadors de la Setmana de la Moda de Nova York conviden Custo a entrar en el seu calendari oficial. Va mostrar les seves col\xc2\xb7leccions, fet que li va obrir les portes com a dissenyador._NEWLINE_Les seves col\xc2\xb7leccions han fet una gran evoluci\xc3\xb3 tot i que sempre segueixen sent presents les samarretes a les desfilades de cada temporada.  _NEWLINE_Setmana de la Moda de Nova York 2014_NEWLINE_El dissenyador ha volgut fer un canvi en la seva est\xc3\xa8tica despr\xc3\xa9s de 17 anys desfilant. La caracteritzaci\xc3\xb3 de Custo per la fusi\xc3\xb3 de grafismes, els colors i les textures segueixen sent la clau en les seves col\xc2\xb7leccions. Tot i aix\xc3\xad la nova col\xc2\xb7lecci\xc3\xb3 "Chic Contemporary Color" est\xc3\xa0 plena de feminitat, transpar\xc3\xa8ncies, brillantor metal\xc2\xb7litzada i teixits m\xc3\xa9s delicats com el guipur, amb la voluntat d\'aconseguir que fos m\xc3\xa9s refinada.\n_START_SECTION_\nActualitat\n_START_PARAGRAPH_\nLa firma no ha deixat de plantejar nous reptes. Des de les samarretes emblem\xc3\xa0tiques s\'han incorporat altres articles fins a arribar a les col\xc2\xb7leccions completes i els complements per home i dona que es presenten avui en dia. La clau de l\'\xc3\xa8xit est\xc3\xa0 en el producte diferenciat que ha perm\xc3\xa8s a Custo Barcelona posar-se entre les firmes m\xc3\xa9s influents de la moda internacional. La firma ha seguit dedicant bona part de la seva investigaci\xc3\xb3 en els nous efectes gr\xc3\xa0fics i t\xc3\xa8cniques d\'estampaci\xc3\xb3 que permetran seguir creant articles innovadors._NEWLINE_Les peces de Custo Barcelona es troben en botigues multi marca dels cinc continents. A partir de l\'any 2000 la firma es planteja un canvi de pol\xc3\xadtica. El seu objectiu \xc3\xa9s arribar m\xc3\xa9s directament al p\xc3\xbablic i oferir les seves col\xc2\xb7leccions completes.\n_START_SECTION_\nBotigues\n_START_PARAGRAPH_\nEl 2014 la marca disposa de 27 establiments a tot el m\xc3\xb3n._NEWLINE_La primera botiga va ser a Barcelona en una antiga pastisseria que es va convertir l\'any 2001 en el primer rac\xc3\xb3 de Custo Barcelona al m\xc3\xb3n. Situada a la ciutat que acompanya sempre al seu nom: Barcelona. Un petit per\xc3\xb2 emblem\xc3\xa0tic espai al barri del Born que avui en dia segueix intacte._NEWLINE_Interiorisme de la botiga ins\xc3\xadgnia de Barcelona_NEWLINE_La fa\xc3\xa7ana i els elements de tancament originals, com les dues finestres i la porta d\'acc\xc3\xa9s a la botiga van ser restaurats amb la intenci\xc3\xb3 de convertir-los en els aparadors de la botiga. Destaca el sostre que s\'inclina des del punt m\xc3\xa9s alt de la fa\xc3\xa7ana fins al fons de la botiga. En ell s\'obra una gran espiral irregular que aporta una identitat \xc3\xbanica. En quant els materials, s\'opta per un paviment de ciment en color blanc. Les parets tenen un efecte mate de color blanc trencat, mentre que les parets dels provadors i de la zona de la caixa s\xc3\xb3n de rajols de cristall blau turquesa aportant una nota de color a l\'espai. L\'autor del projecte va dissenyar el conjunt de l\'immobiliari per tal d\'aportar exclusivitat a la botiga. Una gran taula amb penjadors que baixa des del sostre, es troba en l\'espai central i es converteix en un element de circulaci\xc3\xb3 pel p\xc3\xbablic. El sobre de la taula esta fet amb fusta de pi i l\'estructura \xc3\xa9s de DM del mateix to que les parets i el sostre. La resta del mobiliari esta compost per una s\xc3\xa8rie de prestatges corbats amb l\'estructura de ferro. Finalment les barres per penjar les peces d\'acer inoxidable s\'han dissenyat seguint la corba de les parets.\n_START_SECTION_\nEstil Custo\n_START_PARAGRAPH_\nCusto ha anat ampliant i diversificant la seva moda sense renunciar a la samarreta, la seva pe\xc3\xa7a fetitxe._NEWLINE_Els models per home i dona demostren l\'evoluci\xc3\xb3 creativa. Les seves propostes s\xc3\xb3n sempre atrevides i no renuncien a les il\xc2\xb7lustracions emblem\xc3\xa0tiques, a les barreges metal\xc2\xb7litzades o als brodats de pallet, per\xc3\xb2 s\'inclinen pels teixits m\xc3\xa9s luxosos i per una paleta de colors neutres._NEWLINE_El dissenyador afirma que no segueix les tend\xc3\xa8ncies de moda._NEWLINE_L\'objectiu de Custo \xc3\xa9s que la gent compri la seva roba i aportin en els seus models un aire m\xc3\xa9s festiu i despreocupat, tal com va quedar plasmat en el cartell que veien les models abans de sortir a la passarel\xc2\xb7la en una de les desfilades a Londres Sigueu feli\xc3\xa7os, divertiu-vos, somrieu. Esteu en una platja d\'Eivissa el 1970._NEWLINE_Segons una entrevista a Custo Dalmau, \xc3\xa9s caracter\xc3\xadstic el perfil que tenen els seus clients: "Home o dona que mant\xc3\xa9 un jove esperit, persones que els hi agrada expressar la seva pr\xc3\xb2pia individualitat o els que els hi agrada la moda i la saben expressar amb ironia. I finalment el que s\'allunyen de les imposicions de la moda". \xe2\x80\x9cEl color va de la m\xc3\xa0 amb el sol i genera optimisme\xe2\x80\x9d Persones que provenen de pa\xc3\xafsos m\xc3\xa9s apagats com per exemple Alemanya, R\xc3\xbassia o Pa\xc3\xafsos N\xc3\xb2rdics solen tenir m\xc3\xa9s probabilitat a comprar roba de color quan arriben a zones condicionades a tenir sol. Custo Barcelona mostra des dels seus inicis una moda alegre i cada vegada m\xc3\xa9s adequada a l\'hivern de zones condicionades per la cultura i la situaci\xc3\xb3 geogr\xc3\xa0fica freda.\n_START_SECTION_\nL\xc3\xadnies de la firma\n_START_PARAGRAPH_\nCusto Barcelona cada any participa en les passarel\xc2\xb7les de la Setmana de la Moda de Nova York i, a Barcelona, a la 080. Presenta els seus estilismes caracteritzats per la completa gamma de colors. La firma tamb\xc3\xa9 s\'ha ampliat en l\'\xc3\xa0mbit dels accessoris, frag\xc3\xa0ncies i roba pels m\xc3\xa9s petits.\n_START_SECTION_\nFrag\xc3\xa0ncies\n_START_PARAGRAPH_\nLa marca va treure a la venda el 2008 una frag\xc3\xa0ncia femenina elaborada pel perfumista Albert Morillas. La frag\xc3\xa0ncia mant\xc3\xa9 l\'estil de la seva moda, moderna i cosmopolita que transmet llibertat i extravag\xc3\xa0ncia per a una dona sofisticada. _NEWLINE_Posteriorment van sortir a la venda altres frag\xc3\xa0ncies com "Pure woman", "Pure man" i "Glam Star", totes elles sofisticades, coloristes, coherents amb els principis de la firma i diferents.\n_START_SECTION_\nCusto Growing\n_START_PARAGRAPH_\nL\'any 2010 Custo Barcelona crea una col\xc2\xb7lecci\xc3\xb3 per nens i nenes entre 4 i 12 anys: Custo Growing. \xc3\x89s la mateixa que la d\'adults per\xc3\xb2 per nens. D\'aquesta manera els colors, les textures i la confecci\xc3\xb3 particular de Custo es trasllada pels m\xc3\xa9s petits._NEWLINE_Mostren la seva col\xc2\xb7lecci\xc3\xb3 de 300 peces a les dues fires principals d\'Europa de moda per a nens, la fira internacional de Moda Infantil de Val\xc3\xa8ncia (FIMI) i la Pitti de Flor\xc3\xa8ncia. Custo Growing proposa un guarda-roba molt extens a base de peces i complements plens de color amb les mateixes exig\xc3\xa8ncies que les peces de les col\xc2\xb7leccions d\'adults._NEWLINE_La col\xc2\xb7lecci\xc3\xb3 tindr\xc3\xa0 una distribuci\xc3\xb3 especial, ja que no coincideix en alguns aspectes amb la d\'adults: el responsable de comercialitzar Custo Growing destaca que en totes les botigues pr\xc3\xb2pies de la marca hi hauran racons especialitzats d\'aquesta l\xc3\xadnia. A m\xc3\xa9s s\'est\xc3\xa0 en proc\xc3\xa9s d\'obrir botigues pr\xc3\xb2pies de Custo Growing, sent aquesta una de les claus principals per aconseguir l\'\xc3\xa8xit: el control de la distribuci\xc3\xb3 sobre la col\xc2\xb7lecci\xc3\xb3 infantil. No es tracta d\'una llic\xc3\xa8ncia, sin\xc3\xb3 que \xc3\xa9s el mateix dissenyador el que aporta especial dedicaci\xc3\xb3 en aquesta col\xc2\xb7lecci\xc3\xb3.\n_START_SECTION_\nCol\xc2\xb7laboracions\n_START_PARAGRAPH_\nSense trair l\'esperit de la firma, els dissenys de Custo s\'han expandit a diverses \xc3\xa0rees: des de mobles per a la italiana Busnelli, cotxes com el PT Cruiser de Chrysler o el Hummer, motos com Harley Davidson, un avi\xc3\xb3 de Vueling, veles per al vaixell d\'Estrella Damm en la Barcelona World Race, i fins i tot un tel\xc3\xa8fon m\xc3\xb2bil de Motorola.  _NEWLINE_Tamb\xc3\xa9 dissenyen la coberta del ferri de Bale\xc3\xa0ria que va de D\xc3\xa9nia a Formentera amb un fons mar\xc3\xad ple de peixos mediterranis, i tamb\xc3\xa9 una altra versi\xc3\xb3 per al ferri que enlla\xc3\xa7ar\xc3\xa0 Miami i les Bahames. En aquest cas el projecte est\xc3\xa0 molt vinculat a la platja i a la diversi\xc3\xb3._NEWLINE_Custo Barcelona va col\xc2\xb7laborar amb la selecci\xc3\xb3 catalana de futbol concedint una de les seves samarretes que es caracteritzaven per una branca blava. Des de l\'esquena fins al pit reccoren unes flames d\'un drac tintades de vermell i groc, els colors de la senyera. Un grafisme t\xc3\xadpic que apareix en el camp del futbol tal com ho defineix Juanjo Isern, vicepresident de la Federaci\xc3\xb3 Catalana de Futbol i amic \xc3\xadntim de Custo Dalmau. Juanjo Isern havia comentat a Custo que li agradaria que disseny\xc3\xa9s una samarreta per la selecci\xc3\xb3 catalana, no tradicional, sin\xc3\xb3 avantguardista. El dissenyador es va inspirar en el blau del mar, el cel de Catalunya i el drac de Sant Jordi._NEWLINE_La moda i el disseny s\'agafen de la m\xc3\xa0 mitjan\xc3\xa7ant Custo i el grup industrial Busnelli. A la fira "Fuori Salone" les dues empreses s\'uneixen per crear dos dissenys de cl\xc3\xa0ssics de la firma italiana, renovats per Custo. Custo vesteix amb els seus estampats i grafismes dos peces claus del grup industrial Busnelli, Fiocco i Libro, dissenyades en els anys 60 pel grup "G14" i "Dam" i que actualment es poden veure en la col\xc2\xb7lecci\xc3\xb3 del MOMA de Nova York. Les dues creacions es podien veure a la botiga de Custo Barcelona de Largo La Foppa, 4 de Mil\xc3\xa1n on tenia lloc l\'exposici\xc3\xb3 \xe2\x80\x9cDressed by Custo\xe2\x80\x9d._NEWLINE_L\'any 2010 es van donar a con\xc3\xa8ixer els plans dels propietaris de la firma de moda Custo Barcelona de construir un hotel luxe al sector de Sa Guarda del municipi de Cadaqu\xc3\xa9s. Al juliol del 2013, la Generalitat de Catalunya aprova de forma definitiva la modificaci\xc3\xb3 del pla parcial dels terrenys que limiten amb el Parc Natural del Cap de Creus._NEWLINE_El 2014 presenta una col\xc2\xb7lecci\xc3\xb3 c\xc3\xa0psula especial d\'edici\xc3\xb3 limitada Growing by Custo para Lidl per a la cadena de supermercats Lidl i ven gaireb\xc3\xa9 totes les seves exist\xc3\xa8ncies, 300.000 peces, en una setmana.\n_START_SECTION_\nC\xc3\xb2pies de la firma\n_START_PARAGRAPH_\nL\'any 2006 l\'empresa catalana demanda a la plataforma digital eBay i li reclama 15 milions d\'euros per subhastar imitacions dels seus productes._NEWLINE_Despr\xc3\xa9s de dos anys de procediments legals, l\'any 2008 es desarticula una xarxa de falsificaci\xc3\xb3 de productes Custo Barcelona a Xangai i Canton, convertint-se en la primera firma de moda d\'Espanya a localitzar i detenir una xarxa de falsificacions de productes t\xc3\xa8xtils de la seva marca a la Xina, que produ\xc3\xafa i distribu\xc3\xafa les c\xc3\xb2pies tant en mercats internacionals com en prop de mig centenar de botigues del pa\xc3\xads. La firma feia vuit anys que patia el problema._NEWLINE_Poc despr\xc3\xa9s, el juliol de 2008, Custo Barcelona anuncia la not\xc3\xadcia que denunciaran a l\'empresa catalana Desigual als tribunals de just\xc3\xadcia de Barcelona per imitaci\xc3\xb3 sistem\xc3\xa0tica de la marca i dels seus productes. Un any despr\xc3\xa9s, en els jutjats de Barcelona no han rebut cap not\xc3\xadcia d\'aquesta demanda i les dues companyies no fan cap declaraci\xc3\xb3. El 2013 en una entrevista de Vanity Fair a Custo Dalmau, respon sobre aquells fets que "no vol saber-ne res".'